Document ID: 31998R1209

KOMISSION ASETUS (EY) N:o 1209/98,
annettu 10 päivänä kesäkuuta 1998,
Yhdistyneen kuningaskunnan hallussaan pitämän naudanlihan myynnistä puolustusvoimille ennakolta kiinteästi vahvistettuun hintaan
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 2634/97 (2), ja erityisesti sen 7 artiklan 3 kohdan,
sekä katsoo, että
interventiotoimenpiteiden soveltaminen naudanliha-alalla on johtanut varastojen kertymiseen; varastoinnin liiallisen pitkittymisen välttämiseksi osa näistä varastoista olisi myytävä,
interventionaudanlihan siirtoja rajoitetaan Yhdistyneessä kuningaskunnassa 16 päivänä maaliskuuta 1998 tehdyn neuvoston päätöksen 98/256/EY (3) mukaisesti; sopiva ostaja olisi tämän vuoksi löydettävä kyseisestä jäsenvaltiosta; puolustusvoimat ja sen palveluksessa oleva muu henkilökunta ovat yksi tällainen ostaja,
puolustusvoimille suuntautuvassa myynnissä on noudatettava komission asetuksessa (ETY) N:o 2173/79 (4), sellaisena kuin se on viimeksi muutettuna asetuksella (EY) N:o 2417/95 (5), ja erityisesti sen I ja III osastossa sekä asetuksessa (ETY) N:o 3002/92 (6), sellaisena kuin se on viimeksi muutettuna asetuksella (EY) N:o 770/96 (7), ja erityisesti sen II osastossa vahvistettuja sääntöjä tietyin poikkeuksin, jotka johtuvat kyseisten tuotteiden erityisestä käyttötarkoituksesta,
varastojen järkevän käytön varmistamiseksi interventioelimen olisi ensisijaisesti myytävä varastoissa pisimpään olleet lihat,
olisi vahvistettava säännökset siltä varalta, että tuotteet ostaa edunsaajien puolesta toimiva valtuutettu edustaja, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Yhdistyneen kuningaskunnan interventioelin saa myydä varastoissaan olevaa luutonta naudanlihaa Yhdistyneen kuningaskunnan puolustusvoimille Yhdistyneen kuningaskunnan puolustusvoimien ja sen palveluksessa olevan muun henkilökunnan käyttöön, sanotun kuitenkaan rajoittamatta päätöksen 98/256/EY soveltamista.
2. Yksityiskohtaiset tiedot tuotteista ja niiden myyntihinnasta annetaan liitteessä I.
3. Tässä asetuksessa `muulla palveluksessa olevalla henkilökunnalla` tarkoitetaan Yhdistyneen kuningaskunnan puolustusvoimien palveluksessa olevaa siviilihenkilöstöä ja sotilaskohteissa vierailevia henkilöitä.
4. Myynti tapahtuu asetuksen (ETY) N:o 2173/79 ja erityisesti sen I ja III osaston sekä tämän asetuksen säännösten mukaisesti.
5. Kunkin liitteessä I mainitun tuotteen osalta kyseisten interventioelinten on myytävä ensisijaisesti varastossa pisimpään olleet lihat.
6. Sen estämättä, mitä asetuksen (ETY) N:o 2173/79 2 artiklan 2 kohdan toisessa alakohdassa säädetään, myynti-ilmoituksista ei saa käydä ilmi, missä varastossa tai varastoissa lihaa pidetään.
2 artikla
1. Edellä 1 kohdassa tarkoitettu ostaja voi kirjallisesti antaa ostamiensa tuotteiden toimituksen vastaanottamisen edustajan tehtäväksi. Tässä tapauksessa edustaja esittää edustamansa ostajan ostopyynnöt yhdessä edellä tarkoitetun kirjallisen toimeksiannon kanssa.
2. Edellä olevissa kohdissa tarkoitettujen ostajien ja edustajien on saatettava ajan tasalle kirjanpito, josta voidaan todeta tuotteiden saapuneen sotilaskohteeseen ja varmistaa erityisesti ostettujen ja jalostettujen tuotteiden määrien vastaavuus.
3 artikla
1. Tämän asetuksen mukaisesti vapautetut naudanlihalaatikot on merkittävä selkeästi lähtemättömin kirjaimin seuraavasti:
"Intervention beef sold to the armed forces".
2. Toimivaltainen viranomainen voi ostajan pyynnöstä antaa luvan naudanlihan ensimmäisen asteen jalostukseen ja uudelleenpakkaukseen jossain muualla kuin sotilaskohteessa edellyttäen, että asianomaisia toimia valvotaan tarvittavalla tavalla.
Tällöin uudelleenpakatut laatikot on merkittävä 1 kohdassa mainitulla tavalla.
4 artikla
1. Asetuksen (ETY) N:o 2173/79 15 artiklan 1 kohdassa säädetty vakuus on 12 ecua sadalta kilogrammalta.
2. Asetuksen (ETY) N:o 2173/79 15 artiklan 3 kohdassa vahvistettujen vaatimusten lisäksi perusedellytyksenä on myös naudanlihan toimitus sotilaskohteeseen.
5 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä kesäkuuta 1998.

Labels: 18
3
17
5